Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ για την τροποποίηση της απόφασης 2001/131/ΕΚ σχετικά με τον τερματισμό της διαδικασίας διαβουλεύσεων με την Αϊτή στο πλαίσιο του άρθρου 96 της συμφωνίας εταιρικής σχέσης ΑΚΕ-ΕΚ

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Μετά τις νοθευμένες εκλογές του 2000, η ΕΕ και άλλοι σημαντικοί χορηγοί βοήθειας στην Καραϊβική αποφάσισαν να αναθεωρήσουν, να τροποποιήσουν ή να σταματήσουν την παροχή βοήθειας προς την Αϊτή, διότι έκριναν ότι δεν διασφαλίζεται ο σεβασμός των δημοκρατικών αρχών και το κράτος δικαίου στη χώρα. Η μερική ή πλήρης αναστολή της βοήθειας θεωρήθηκε τότε ως το καλύτερο μέσο που διέθετε η διεθνής κοινότητα για να αναγκάσει τις αρχές της Αϊτής να σκεφθούν και να διοργανώσουν νέες ελεύθερες και αδιάβλητες εκλογές.

Όσον αφορά την ΕΕ, στις 29 Ιανουαρίου 2001, το Συμβούλιο της Ευρωπαϊκής Ένωσης, επειδή έκρινε ότι η κατάσταση δεν συμβιβάζεται με τις δημοκρατικές αρχές της συμφωνίας του Κοτονού, αποφάσισε, σύμφωνα με το άρθρο 96 παράγραφος 2 στοιχείο γ) της συμφωνίας του Κοτονού, να θεσπίσει τα κατάλληλα μέτρα για τον αναπροσανατολισμό της συνεργασίας μας με την Αϊτή. Στο πλαίσιο αυτών των "κατάλληλων μέτρων", η βοήθεια που παρέχει η ΕΚ στην Αϊτή αναστέλλεται εν μέρει (αναστολή των άμεσων δημοσιονομικών ενισχύσεων στην κυβέρνηση της Αϊτής), δεν γνωστοποιούνται οι πόροι που χορηγούνται στα πλαίσια του 9ου EΤΑ (239 εκατ. ευρώ) και το υπόλοιπο του 8ου ΕΤΑ (84,4 εκατ. ευρώ) αναπροσανατολίζεται σε έργα με άμεσο όφελος για τον πληθυσμό της Αϊτής. Αντίθετα, διατηρούνται οι ενέργειες για την ενίσχυση της κοινωνίας των πολιτών και του ιδιωτικού τομέα, για τη στήριξη της διαδικασίας εκδημοκρατισμού και ενίσχυσης του κράτους δικαίου, για την καταπολέμηση της φτώχειας, καθώς και για την παροχή ανθρωπιστικής βοήθειας και επείγουσας βοήθειας. Για την εξομάλυνση των σχέσεών της με την Αϊτή, η ΕΕ έθεσε ως όρο να τηρηθούν οι όροι και να εφαρμοσθούν τα μέτρα που προβλέπονται στο ψήφισμα αριθ. 822 του ΟΑΚ σχετικά με τη διεξαγωγή ελεύθερων και αδιάβλητων εκλογών.

Η απόφαση 2001 επανεξετάστηκε και παρατάθηκε στην πράξη με την απόφαση 2002/131/EΚ της 21ης Ιανουαρίου 2002, την απόφαση 2003/53/EΚ της 10ης Ιανουαρίου 2003 και την απόφαση 2003/916/EΚ της 22ας Δεκεμβρίου 2003. Η απόφαση που ισχύει σήμερα λήγει στις 31 Δεκεμβρίου 2004 και προβλέπει την επανεξέταση των μέτρων εντός έξι μηνών. Εξάλλου, οι πρόσφατες πολιτικές εξελίξεις στην Αϊτή δικαιολογούν την επανεξέταση της γενικής κατάστασης της συνεργασίας μας με αυτή τη χώρα.Τον Φεβρουάριο του 2004, η κατάσταση επιδεινώθηκε σημαντικά στην Αϊτή, με τη μεγάλη αύξηση της βίας και της αιματοχυσίας που οδήγησαν τελικά στην παραίτηση και αναχώρηση από την χώρα του προέδρου Aristide στις 29 Φεβρουαρίου 2004. Την ίδια ημέρα, ο πρόεδρος του Ανώτατου Δικαστηρίου της Αϊτής Boniface Alexandre, ορκίστηκε προσωρινός πρόεδρος της χώρας όπως προβλέπεται από το σύνταγμα της Αϊτής. Στις 17 Μαρτίου 2004, ορκίσθηκε η προσωρινή κυβέρνηση, η οποία αποτελείται από τεχνοκράτες, με επικεφαλής τον Gerard Latortue. Η προσωρινή κυβέρνηση πρότεινε να διεξαχθούν ελεύθερες και αδιάβλητες εκλογές εντός 18 μηνών σύμφωνα με το σχέδιο CARICOM/OAΚ, το οποίο περιλαμβάνει 3 στάδια: δημοτικές εκλογές την άνοιξη του 2005, εν συνεχεία βουλευτικές εκλογές το καλοκαίρι του 2005 και τέλος προεδρικές εκλογές το φθινόπωρο του 2005. Η προσωρινή κυβέρνηση της Αϊτής δεσμεύθηκε να δώσει μεγαλύτερη προτεραιότητα στην αποκατάσταση κλίματος ασφάλειας και εμπιστοσύνης στη χώρα. Η υλοποίηση αυτής της δέσμευσης με συγκεκριμένες ενέργειες θεωρείται ουσιαστική για την αποκατάσταση της δημοκρατίας στη χώρα.

Οι αποφάσεις των Ηνωμένων Εθνών της 29ης Φεβρουαρίου 2004 και της 30ής Απριλίου 2004 ενέκριναν αντίστοιχα τη δημιουργία πολυεθνικής προσωρινής δύναμης, και στη συνέχεια, από την 1η Ιουνίου, δύναμης σταθεροποίησης υπό την ηγεσία της Βραζιλίας, που θα συμβάλει στη σταθεροποίηση της κατάστασης όσον αφορά την ασφάλεια και θα στηρίξει την προσωρινή κυβέρνηση στη διαδικασία εκδημοκρατισμού.

Οι διεθνείς χορηγοί και η προσωρινή κυβέρνηση συμφώνησαν να αρχίσουν την από κοινού αξιολόγηση των αναγκών (Πλαίσιο Προσωρινής Συνεργασίας:ΠΠΣ) για να καθορίσουν τις βραχυπρόθεσμες και μεσοπρόθεσμες ανάγκες προτεραιότητας της χώρας. Η Ευρωπαϊκή Επιτροπή αναλαμβάνει ηγετικό ρόλο σ'αυτή την ενέργεια. Τα τελικά αποτελέσματα της αποστολής αξιολόγησης των διαφόρων χορηγών και οι δεσμεύσεις των χορηγών θα ανακοινωθούν σε διάσκεψη των χορηγών που θα πραγματοποιηθεί τον Ιούλιο του 2004, κατά την οποία θα παρουσιασθεί ένα προσεκτικά μελετημένο και συντονισμένο σχέδιο εθνικής ανασυγκρότησης.

Μετά από σύσταση της ομάδας εργασίας «Λατινική Αμερική» του Συμβουλίου (COLAT), πραγματοποιήθηκαν συζητήσεις, στις 12 Μαΐου 2004, στις Βρυξέλλες, μεταξύ του επιτρόπου Nielson και του προσωρινού πρωθυπουργού Latortue. Με επιστολή [1] της 25ης Μαΐου 2004, ο προσωρινός πρωθυπουργός επιβεβαίωσε τις δεσμεύσεις που ανέλαβε η προσωρινή κυβέρνηση της Αϊτής, δηλαδή την επιστροφή της χώρας σε συνταγματικό δημοκρατικό καθεστώς, και συγκεκριμένα την πραγματοποίηση ελεύθερων και αδιάβλητων εκλογών εντός 18 μηνών, σε 3 στάδια: δημοτικές εκλογές την άνοιξη του 2005, εν συνεχεία βουλευτικές εκλογές το καλοκαίρι του 2005 και τέλος προεδρικές εκλογές το φθινόπωρο του 2005.

[1] Επισυνάπτεται αντίγραφο της επιστολής.

Με βάση αυτά τα στοιχεία, η Ευρωπαϊκή Ένωση πρέπει να διαθέτει τα μέσα για να δώσει κατάλληλη και συνολική απάντηση. Πρέπει να βοηθήσουμε τον πληθυσμό και την κυβέρνηση της Αϊτής στη διαδικασία ανασυγκρότησης της χώρας, με τη στήριξη των αναπτυξιακών δραστηριοτήτων που βοηθούν τον πληθυσμό και οι οποίες έχουν καθορισθεί ως προτεραιότητες στο πλαίσιο του ΠΠΣ. Επίσης, πρέπει να παράσχουμε τα μέσα για τη στήριξη της διαδικασίας εκδημοκρατισμού, κυρίως παρέχοντας βοήθεια για τη διοργάνωση των εκλογών. Τέλος, τα κατάλληλα μέτρα πρέπει να εκφράζουν επίσης την προσήλωση της Επιτροπής στα βασικά στοιχεία, δηλ. τη δημοκρατία, τα ανθρώπινα δικαιώματα και το κράτος δικαίου, τα οποία περιλαμβάνονται στη συμφωνία του Κοτονού και να απευθύνουν ένα ισχυρό σύνθημα στην κυβέρνηση ότι, αν και χαιρετίζουμε τη δέσμευσή της για εκδημοκρατισμό, θα παρακολουθήσουμε και θα εμμείνουμε στην τήρηση του αναγγελθέντος χρονοδιαγράμματος και την υλοποίηση των δεσμεύσεών της. Η αποκατάσταση πλήρους και τακτικής συνεργασίας θα συνοδεύσει επομένως την αποκατάσταση απόλυτα δημοκρατικού καθεστώτος, σύμφωνα με τις δεσμεύσεις της κυβέρνησης για ελεύθερες και αδιάβλητες εκλογές το 2005.

Συνεπώς, προτείνεται να αναθεωρηθούν τα κατάλληλα μέτρα ως εξής:

1. Ο επαναπροσανατολισμός των υπολειπομένων κεφαλαίων στο πλαίσιο του 8ου Ευρωπαϊκού Ταμείου Ανάπτυξης (EΤΑ) για προγράμματα που θα ωφελήσουν άμεσα τον πληθυσμό της Αϊτής, θα ενισχύσουν την κοινωνία των πολιτών και τον ιδιωτικό τομέα, και θα στηρίξουν τον εκδημοκρατισμό, την ενίσχυση του κράτους δικαίου και της εκλογικής διαδικασίας θα συνεχιστεί και μπορεί επίσης να περιλάβει ενέργειες που ορίζονται ως βραχυπρόθεσμες και μεσοπρόθεσμες προτεραιότητες στο πλαίσιο προσωρινής συνεργασίας (ΠΠΣ) που δημιουργήθηκε με στενή συνεργασία μεταξύ της προσωρινής κυβέρνησης, της κοινωνίας των πολιτών και των σημαντικότερων χορηγών.

2. Η χορήγηση πόρων στο πλαίσιο του 9ου ΕΤΑ θα γνωστοποιηθεί με δημοσίευση της παρούσας απόφασης στην Επίσημη Εφημερίδα της Ευρωπαϊκής Ένωσης (με τη δυνατότητα χρησιμοποίησης του κονδυλίου B, μέχρι να υπογραφεί το ΕΣΧ/ΕΕΠ στο πλαίσιο του 9ου ΕΤΑ, ανάλογα με τις πραγματικές ανάγκες).

3. Ενόψει της κατάρτισης του εγγράφου στρατηγικής για τη χώρα και του εθνικού ενδεικτικού προγράμματος (ΕΕΠ), θα αρχίσουν συζητήσεις με τον εθνικό διατάκτη σχετικά με τον προγραμματισμό των πόρων του 9ου ΕΤΑ. Η στρατηγική θα λάβει υπόψη τα αποτελέσματα του πλαισίου προσωρινής συνεργασίας.

4. Το ΕΕΠ θα υπογραφεί από τη δημοκρατικά εκλεγμένη νέα κυβέρνηση της Αϊτής μετά τις εθνικές εκλογές σύμφωνα με το ψήφισμα 822 του ΟΑΚ, οι οποίες θα γίνουν αποδεκτές από τους αρμόδιους θεσμούς της Αϊτής και από τη διεθνή κοινότητα ως ελεύθερες και αδιάβλητες. Σημειώνεται ότι οι εθνικές εκλογές θα πραγματοποιηθούν το αργότερο στο τέλος του πρώτου εξαμήνου του 2005.

5. Οι συνεισφορές στα περιφερειακά προγράμματα, στις παρεμβάσεις ανθρωπιστικού χαρακτήρα και στην εμπορική συνεργασία δεν επηρεάζονται.

Τα μέτρα αυτά λήγουν στις 31 Δεκεμβρίου 2005, αλλά θα μπορούσαν να επανεξεταστούν και να αρθούν μετά την πραγματοποίηση των προβλεπόμενων εκλογών.

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ για την τροποποίηση της απόφασης 2001/131/ΕΚ σχετικά με τον τερματισμό της διαδικασίας διαβουλεύσεων με την Αϊτή στο πλαίσιο του άρθρου 96 της συμφωνίας εταιρικής σχέσης ΑΚΕ-ΕΚ

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τη συμφωνία εταιρικής σχέσης ΑΚΕ-ΕΚ [2], που τέθηκε σε ισχύ την 1η Απριλίου 2003, και ιδίως το άρθρο 96,

[2] ΕΕ L 317 της 15.12.2000, σ. 3. Συμφωνία που τροποποιήθηκε με την απόφαση αριθ. 1/2003 (ΕΕ L 141 της 7.6.2003, σ.25).

την εσωτερική συμφωνία μεταξύ των αντιπροσώπων των κυβερνήσεων των κρατών μελών, συνελθόντων στο πλαίσιο του Συμβουλίου, όσον αφορά τα ληπτέα μέτρα και τις ακολουθητέες διαδικασίες για την εφαρμογή της συμφωνίας εταιρικής σχέσης ΑΚΕ-ΕΚ [3], και ιδίως το άρθρο 3,

[3] ΕΕ L 317 της 15.12.2000, σ. 376.

την πρόταση της Επιτροπής,

Εκτιμώντας τα ακόλουθα:

(1) Με βάση την απόφαση 2001/131/EΚ [4], η χορήγηση χρηματοδοτικής βοήθειας στην Αϊτή αναστέλλεται εν μέρει σύμφωνα με την εφαρμογή "των κατάλληλων μέτρων" που προβλέπονται στο άρθρο 96 παράγραφος 2 στοιχείο γ) της συμφωνίας εταιρικής σχέσης ΑΚΕ-ΕΚ.

[4] ΕΕ L 48 της 17.2.2001, σ. 31. Απόφαση που τροποποιήθηκε τελευταία με την απόφαση 2003/53/ΕΚ (ΕΕ L 20 της 22.12.1998, σ. 23).

(2) Η απόφαση 2003/916/EΚ λήγει στις 31 Δεκεμβρίου 2004 και προβλέπει επανεξέταση των μέτρων εντός έξι μηνών.

(3) Στις 12 Μαΐου 2004, πραγματοποιήθηκαν συζητήσεις μεταξύ της Ευρωπαϊκής Επιτροπής και του προσωρινού πρωθυπουργού της Αϊτής για να εξετάσουν το πολιτικό πρόγραμμα της προσωρινής κυβέρνησης, σχετικά με την πλήρη αποκατάσταση της δημοκρατίας και του συνταγματικού καθεστώτος, καθώς και το χρονοδιάγραμμα των εκλογών, με βάση τον σεβασμό των δικαιωμάτων του ανθρώπου και των θεμελιωδών ελευθεριών.

(4) Με επιστολή της 25ης Μαΐου 2004, ο προσωρινός πρωθυπουργός της Αϊτής επιβεβαίωσε τις ειδικές δεσμεύσεις που ανέλαβε η προσωρινή κυβέρνηση της Αϊτής για να συμμορφωθεί με τα βασικά στοιχεία του άρθρου 9 της συμφωνίας του Κοτονού, συγκεκριμένα όσον αφορά την κατάσταση των δικαιωμάτων του ανθρώπου, τις δημοκρατικές αρχές και το κράτος δικαίου, ενόψει της επιστροφής της χώρας σε απόλυτα συνταγματικό και δημοκρατικό καθεστώς,

ΑΠΟΦΑΣΙΖΕΙ:

Άρθρο 1

Η απόφαση 2001/131/ΕΚ τροποποιείται ως εξής:

(1) Στη δεύτερη και τρίτη παράγραφο του άρθρου 3, η ημερομηνία «31 Δεκεμβρίου 2004» αντικαθίσταται από την ημερομηνία «31 Δεκεμβρίου 2005»"

(α) Στη δεύτερη παράγραφο, η ημερομηνία «31 Δεκεμβρίου 2004» αντικαθίσταται από την ημερομηνία «31 Δεκεμβρίου 2005».

(2) Το παράρτημα αντικαθίσταται από το κείμενο που αναφέρεται στο παράρτημα της παρούσας απόφασης.

Άρθρο 2

Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

Επιστολή προς την κυβέρνηση της Αϊτής

Κύριε Πρωθυπουργέ,

Η Ευρωπαϊκή Ένωση αποδίδει μεγάλη σημασία στις διατάξεις του άρθρου 9 της συμφωνίας του Κοτονού. Η εταιρική σχέση ΑΚΕ-ΕΚ βασίζεται στο σεβασμό των δικαιωμάτων του ανθρώπου, στις δημοκρατικές αρχές και στο κράτος δικαίου, που αποτελούν θεμελιώδη στοιχεία της εν λόγω συμφωνίας και κατά συνέπεια τη βάση των σχέσεών μας.

Στο πλαίσιο αυτό, η Ευρωπαϊκή Ένωση παρακολούθησε στενά την πρόσφατη αλλαγή στην Αϊτή, ιδίως όσον αφορά τον διορισμό της νέας προσωρινής κυβέρνησης της Αϊτής, η οποία ορκίστηκε στις 17 Μαρτίου 2004, μετά από εκτενή διαδικασία διαβουλεύσεων με βάση το σχέδιο CARICOM/OAΚ.

Στις 12 Μαΐου 2004, πραγματοποιήθηκαν στις Βρυξέλλες συζητήσεις μεταξύ σας και της Ευρωπαϊκής Επιτροπής, με σκοπό την εξέταση του πολιτικού προγράμματος της προσωρινής κυβέρνησης για την αποκατάσταση δημοκρατικού και συνταγματικού καθεστώτος. Η Ευρωπαϊκή Ένωση έλαβε υπο σημείωση τις δεσμεύσεις που αναλάβατε, ιδίως όσον αφορά τη βελτίωση της κατάστασης των δικαιωμάτων του ανθρώπου, τη θέσπιση των δημοκρατικών αρχών, περιλαμβανομένης της διεξαγωγής ελεύθερων και αδιάβλητων εκλογών, του κανόνα δικαίου και της χρηστής διακυβέρνησης, όπως αναφέρατε στην επιστολή σας της 25ης Μαΐου προς την Ευρωπαϊκή Επιτροπή. Οι δεσμεύσεις αυτές θα οδηγήσουν εν καιρώ σε μεγαλύτερη πολιτική σταθερότητα στην Αϊτή. Η Ευρωπαϊκή Ένωση καλεί την προσωρινή κυβέρνηση να μετατρέψει ταχέως αυτές τις δεσμεύσεις σε συγκεκριμένες ενέργειες που θα διασφαλίσουν ότι η διαδικασία εκδημοκρατισμού καθίσταται αναπόσπαστο μέρος του πολιτικού, οικονομικού και κοινωνικού βίου της Αϊτής, σύμφωνα με το άρθρο 9 της συμφωνίας του Κοτονού.

Με βάση αυτά τα στοιχεία, το Συμβούλιο της Ευρωπαϊκής Ένωσης επανεξέτασε την απόφασή του της 22ας Δεκεμβρίου 2004 και αποφάσισε να αναθεωρήσει τα κατάλληλα μέτρα που καθορίζονται στο άρθρο 96 παράγραφος 2 στοιχείο γ) της συμφωνίας ως εξής:

(1) Ο επαναπροσανατολισμός των υπολειπομένων κεφαλαίων στο πλαίσιο του 8ου Ευρωπαϊκού Ταμείου Ανάπτυξης (EΤΑ) για προγράμματα που θα ωφελήσουν άμεσα τον πληθυσμό της Αϊτής, θα ενισχύσουν την κοινωνία των πολιτών και τον ιδιωτικό τομέα, και θα στηρίξουν τον εκδημοκρατισμό, την ενίσχυση του κράτους δικαίου και της εκλογικής διαδικασίας θα συνεχιστεί και μπορεί επίσης να περιλάβει ενέργειες που ορίζονται ως βραχυπρόθεσμες και μεσοπρόθεσμες προτεραιότητες στο πλαίσιο προσωρινής συνεργασίας (ΠΠΣ) που δημιουργήθηκε με στενή συνεργασία μεταξύ της προσωρινής κυβέρνησης, της κοινωνίας των πολιτών και των σημαντικότερων χορηγών.

(1) Η χορήγηση πόρων στο πλαίσιο του 9ου ΕΤΑ θα γνωστοποιηθεί με δημοσίευση της παρούσας απόφασης στην Επίσημη Εφημερίδα της Ευρωπαϊκής Ένωσης.

(2) Ενόψει της κατάρτισης του εγγράφου στρατηγικής για τη χώρα και του εθνικού ενδεικτικού προγράμματος (ΕΕΠ), θα αρχίσουν συζητήσεις με τον εθνικό διατάκτη σχετικά με τον προγραμματισμό των πόρων του 9ου ΕΤΑ. Η στρατηγική θα λάβει υπόψη τα αποτελέσματα του πλαισίου προσωρινής συνεργασίας.

(3) Το ΕΕΠ θα υπογραφεί από τη δημοκρατικά εκλεγμένη νέα κυβέρνηση της Αϊτής μετά τις εθνικές εκλογές σύμφωνα με το ψήφισμα 822 του ΟΑΚ, οι οποίες θα γίνουν αποδεκτές από τους αρμόδιους θεσμούς της Αϊτής και από τη διεθνή κοινότητα ως ελεύθερες και αδιάβλητες. Σημειώνεται ότι οι εθνικές εκλογές θα πραγματοποιηθούν το αργότερο στο τέλος του πρώτου εξαμήνου του 2005.

(4) Οι συνεισφορές στα περιφερειακά προγράμματα, στις παρεμβάσεις ανθρωπιστικού χαρακτήρα και στην εμπορική συνεργασία δεν επηρεάζονται.

Για να διασφαλισθεί η επιτυχία της συνεργασίας, πρέπει να διασφαλισθεί μεγαλύτερη ικανότητα απορρόφησης της βοήθειας, η οποία σήμερα δεν υπάρχει, με την χρηστή διακυβέρνηση και με μέτρα για την ανάπτυξη των ικανοτήτων διαχείρισης της βοήθειας. Οι λεπτομέρειες εφαρμογής θα είναι προσαρμοσμένες στην ικανότητα της χώρας για χρηστή διαχείριση των δημόσιων οικονομικών. Εξάλλου, τονίζεται ότι η πρόοδος που θα συντελεσθεί για να βελτιωθεί η διαχείριση των δημόσιων οικονομικών πρέπει να συμβαδίζει με την εφαρμογή πολιτικής συνεργασίας.

Η Ευρωπαϊκή Ένωση θα παρακολουθεί εκ του σύνεγγυς την εξέλιξη της διαδικασίας εκδημοκρατισμού, ιδίως όσον αφορά τις δεσμεύσεις που έχει αναλάβει η προσωρινή κυβέρνηση και τα μέτρα που θεσπίζονται για τη διοργάνωση δημοτικών, εθνικών και προεδρικών εκλογών. Η Ευρωπαϊκή Ένωση επαναλαμβάνει ότι είναι πρόθυμη να συνεχίσει ενισχυμένο πολιτικό διάλογο με την προσωρινή κυβέρνηση της Αϊτής.

Με εξαιρετική εκτίμηση

Για την Ευρωπαϊκή Έπιτροπη

Για το Συμβούλιο

Ο Πρόεδρος

ΠΑΡΑΡΤΗΜΑ II

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>